b'\n_START_ARTICLE_\nLTE\n_START_PARAGRAPH_\nLTE (Long-Term Evolution, markedsf\xc3\xb8rt som 4G LTE eller bare 4G) er en standard for h\xc3\xb8yhastighets-telekommunikasjon utviklet av 3GPP og endelig godkjent i desember 2008. Den er basert p\xc3\xa5 GSM/EDGE og UMTS/HSPA tekonologiene, men LTEs underliggende Evolved Packet System (EPS) bruker kun pakkesvitsjing og er IP-basert. Bruk av annen modulasjon, st\xc3\xb8rre frekvensspektrum og digital signalbehandling gir LTE teoretisk b\xc3\xa5ndbredde p\xc3\xa5 75 Mbps, med nedlasting ved bruk av multipleksing opp mot 300Mbps._NEWLINE_LTE innfrir ikke kravene til den Den internasjonale telekommunikasjonsunion (ITU) og dens krav til 4G i IMT Advanced spesifikasjonen. Press fra markedet, samt den markante \xc3\xb8kningen av hastighet fra 3G gjorde at ITU i desember 2010 vedtok \xc3\xa5 tillate LTE markedsf\xc3\xb8rt som 4G._NEWLINE_LTE-Advanced m\xc3\xb8ter kravene i IMT Advanced, og blir av ITU kalt \xc2\xabekte 4G\xc2\xbb, mens det i Norge markedsf\xc3\xb8res som 4G+.\n_START_SECTION_\nHistorie\n_START_PARAGRAPH_\nVaremerket \xc2\xabLong Term Evolution\xc2\xbb eies av ETSI, European Telecommunications Standards Institute. Det var likevel NTT DoCoMo i Japan som f\xc3\xb8rst foreslo LTE som standard i 2004. I 2007 ble det inng\xc3\xa5tt et globalt samarbeid (LSTI) mellom utviklere og operat\xc3\xb8rer for \xc3\xa5 sikre at teknologi basert p\xc3\xa5 LTE kunne utvikles s\xc3\xa5 raskt som mulig. I desember 2008 var standarden klar, og TeliaSonera kom med det f\xc3\xb8rste nettet i Oslo og Stockholm 14. desember 2009. Den f\xc3\xb8rste LTE-telefonen var Samsung SCH-r900 som kom i 2010._NEWLINE_I februar 2011 ble en test-versjon av \xc2\xabLTE Advanced\xc2\xbb demonstrert p\xc3\xa5 Mobile World Congress, og i mars 2011 ble standarden LTE Advanced vedtatt.\n_START_SECTION_\nTeknologi\n_START_PARAGRAPH_\nLTE kan gi nedlasting opp til 300 Mbps og opplasting p\xc3\xa5 75 Mbps, med forsinkelser p\xc3\xa5 mindre enn 5 ms. LTE st\xc3\xb8tter b\xc3\xa6rerb\xc3\xb8lger fra 1,4\xc2\xa0MHz til 20\xc2\xa0MHz, og tillater at toveiskommunikasjon kan v\xc3\xa6re delt av tid (LTE-TDD) eller av frekvens (LTE-FDD). IP-arkitekturen som ligger under, kalt Evolved Packet Core (EPC) er enklere og gir lavere konstnader fordi det kan g\xc3\xa5 mer data via hver sender.\n_START_SECTION_\nTD-LTE\n_START_PARAGRAPH_\nLong-Term Evolution Time-Division Duplex (LTE-TDD), ogs\xc3\xa5 kalt Time-Division LTE (TD-LTE), er en av de to variantene av LTE standarden. Den andre er  Frequency-Division Long-Term Evolution (LTE-FDD)._NEWLINE_LTE-TDD ble utviklet for \xc3\xa5 forenkle overgangen fra 3G. LTE-TDD bruker frekvenser fra 1850\xc2\xa0MHz til 3800\xc2\xa0MHz, og sender og mottar data p\xc3\xa5 forskjellig tid. Dette gj\xc3\xb8r at en kan tilpasse datastr\xc3\xb8mmen opp og ned etter behov. LTE-FDD bruker to forskjellige frekvenser for \xc3\xa5 sende og motta data, og kan sende og motta samtidig. Mer enn 90% av teknologien er likevel lik, og det samme utstyret kan brukes b\xc3\xa5de til FDD og TDD.\n_START_SECTION_\nLTE Direct\n_START_PARAGRAPH_\nLTE Direct, utviklet av Qualcomm, er en punkt-til-punkt tekonolgi som utnytter LTE-standarden for \xc3\xa5 oppdage enheter innen 500m. Det markedsf\xc3\xb8res som en \xc2\xabsjette sans\xc2\xbb fordi telefonen av seg selv oppdager og samhandler med andre LTE-Direct enheter.\n_START_SECTION_\nLTE-V\n_START_PARAGRAPH_\nLTE-V er en tekonolgi utviklet av Huawei for intelligente transportsystemer. Huawei hevder at LTE-nettverk kan brukes for \xc3\xa5 unng\xc3\xa5 ulykker, og at sky-baserte data kan gj\xc3\xb8re urban transport mer effektiv.\n_START_SECTION_\nLTE Advanced\n_START_PARAGRAPH_\nLTE Advanced ble formelt en kandidat til 4G-systemer i 2009, og ble godkjent av 3GPP i mars 2011 som \xc2\xab3GPP Release 10\xc2\xbb. LTE-Advanced tillater bruk av flere b\xc3\xa6reb\xc3\xb8lger samtidig, og m\xc3\xb8ter ITU-kravene til \xc2\xabekte 4G\xc2\xbb spesifisert i IMT Advanced spesifikasjonen._NEWLINE_LTE Advanced har teoretisk maksimal datarate p\xc3\xa5 3 Gpbs nedlasting og 1,5Gbps opp. B\xc3\xa6reb\xc3\xb8lgene utnyttes bedre, og mens LTE (R8) sender 16bps/Hz sender LTE-Advanced (R10) 30 bps/Hz. LTE Advanced kan sette sammen 8 signaler fra 8 antenner (8x8 multiplexing) for \xc3\xa5 \xc3\xb8ke b\xc3\xa5ndbredden.'